《端阳病足遣怀呈江景吴二首 其一》
明代·苏葵

几日床帏不暂离，家人疑我学希夷。卧将本草从头检，过却端阳不自知。

屯否在人常大半，忧愁于我更相持。行藏惠迪多年悟，造化真成是小儿。

作者简介：广东顺德人，字伯诚。成化二十三年进士。弘治中以翰林编修升江西提学佥事。性耿介，不谄附权贵。为太监董让陷害，理官欲加之刑。诸生百人拥入扶葵去，事竟得雪。在任增修白鹿书院。官至福建布政使。有《吹剑集》。